দ্রুত গতিতে এগিয়ে চলছে বহু প্রত্যাশিত পদ্মা সেতুর কাজ। রাত-দিন পরিশ্রম করছেন তিন হাজার দেশি-বিদেশি শ্রমিক। নির্ধারিত সময়ের মধ্যে সেতুর নির্মাণ কাজ শেষ করতে চলছে মহা-কর্মযজ্ঞ। পদ্মা তীরে এখন আনন্দ উচ্ছ্বাসের জোয়ার। প্রখর রোদ ও নদীপাড়ের তপ্তবালুর দাহ উপেক্ষা করে কাজ করে চলেছেন শ্রমিকরা। বালুর ওপর বড় ছাতা পেতে কাজ পর্যবেক্ষণ করছেন ঠিকাদারি প্রতিষ্ঠানের কর্মকর্তারা। সেতুর টেস্ট পাইলিংয়ের প্রথমটির (পরীক্ষামূলক পাইলিং) কাজ প্রায় শেষের পথে। ২৬ মে এই টেস্ট পাইলিংয়ের লোড টেস্ট তথা ভর পরীক্ষা করার কথা রয়েছে। সব মিলিয়ে ২৬টি টেস্ট পাইলিং করা হবে। এর মধ্যে ১০টি হচ্ছে স্টিল পাইলিং এবং ১৬টি বোর্ড পাইলিং। অন্যদিকে প্রায় আড়াই হাজার টনের জার্মানি হ্যামার মংলা থেকে মাওয়া রওনা দিয়েছে। চলতি সপ্তাহে পৌঁছার কথা রয়েছে। জানা গেছে, আগামী অক্টোবরেই সেতুর মূল পাইলিংয়ের কাজ শুরু হবে। আর খুঁটির ওপর সেতুর স্প্যান বসানো শুরু হবে আগামী বছর মে মাসে। ২০১৮ সালে সেতুটি চালু করতে পদ্মাপাড়ে চলছে এই কর্মযজ্ঞ। তবে কাজ যত এগিয়ে যাচ্ছে পদ্মাপাড়ের মানুষের মধ্যে তীব্র হচ্ছে উৎসবের আমেজ।